ועדת הפנים ואיכות הסביבה, כנסת 16, פרוטוקול מספר 41, 2003-07-02 09:30

יורי שטרן: בוקר טוב.

יורי שטרן: במקרה או שלא במקרה התחלנו אתמול סדרה של ישיבות על כמה ערים בעייתיות במדינת ישראל והחלטנו ללכת על שלוש ערים שראש הממשלה הכריז שהן יהיו בטיפול האישי שלו והן לוד, עכו ודימונה.

יורי שטרן: על לוד ישבנו ודנו אתמול.

יורי שטרן: נושא עכו בא אלינו כדיון מהיר מנשיאות הכנסת על פי פניות של שני חברי הכנסת ברכה ואזולאי, ואנחנו גם נתייחס לנושא הספציפי שהם מעלים, נושא הפשיעה בעיר, שזה אולי הבעיה הקשה ביותר של עכו מכל מה שידוע לי, אבל זה גם יהווה לנו פתיח לא כל כך משמח בדיון על מצבה של העיר.

יורי שטרן: יושב לימיני חבר הכנסת דוד אזולאי, שבזמנו יזם חקיקה לטובת העיר וניסינו במשך שנים לסייע באופן ספציפי לעיר הזאת בגלל הבעיות שלה, בגלל העובדה שהיא אחת הערים המעורבות ולערים המעורבות יש, מצד אחד, בעיות קשות משלהן; מצד שני, לכולנו מאוד חשוב שדווקא הערים האלה תהיינה ערים מצליחות כי אנחנו צריכים לדאוג לדו-קיום ואם לא מצליחים להבטיח אותו באותם ישובים שיהודים וערבים גרים ביחד, אין הרבה תקווה לעשות את זה גם במדינה כולה.

יורי שטרן: חוץ מזה, העיר עכו היא אחת הערים העתיקות בעולם, היא נכס בין-לאומי.

יורי שטרן: אונסק"ו, הארגון הבין-לאומי לתרבות, הכריז עליה כאחד האתרים ההיסטוריים שקשורים למורשת עולמית.

יורי שטרן: ואנחנו כמדינה מופקדים לשמור על הנכס הזה.

יורי שטרן: זה לא רק אומר לדאוג לעתיקות אלא גם לחיי התושבים שממשיכים לחיות במקום.

יורי שטרן: לכן אני מבקש מחבר הכנסת מוחמד ברכה להתחיל בהצגת הנושא.

יורי שטרן: אחר-כך חבר הכנסת דוד אזולאי ונפתח בדיון.

מוחמד ברכה: תודה, אדוני יושב-ראש הוועדה.

מוחמד ברכה: בוקר טוב לכל הנוכחים.

מוחמד ברכה: אני כמובן, בלי שום הסתייגות, תומך בכל מילה שאמרת עד כה.

מוחמד ברכה: אמנם הדיון שהיה אתמול בנושא לוד היה דיון יותר כללי, שנגע בכל אורחות וכיווני החיים בעיר לוד, אבל הפעם נדרשנו לנושא העיר עכו מהזווית הטראגית הזאת, שחוזרת על עצמה ושאנחנו כוועדה של הכנסת נדרשים אליה.

מוחמד ברכה: נדמה לי שזו הפעם הרביעית שאנחנו מקיימים דיון מאז שנכנסתי לכנסת ב-1999 ועד היום, דיונים מיוחדים על נושא הפשיעה בעכו, להבדיל מנושאים אחרים, כמו היוזמה של חבר-הכנסת דוד אזולאי בזמנו שכמובן תמכנו בה ופעלנו להצלחתה של ההצעה להנחה של 15% ממס הכנסה שבינתיים זה לא עזר במיוחד, למרבה הצער, על אף הכוונות הטובות.

מוחמד ברכה: זה לא אומר שצריך לבטל את זה, להפך.

מוחמד ברכה: צריך לחזק את המגמה של חיזוק העיר עכו.

מוחמד ברכה: לפני כמה שבועות נרצח לאור היום בחור בשם באסם זקור בעיר עכו.

מוחמד ברכה: המחזות האלה של רצח על רקע עברייני הם מקרים חוזרים ונשנים.

מוחמד ברכה: הם פוגעים בכל אורחות החיים בעיר עכו ויוצרים מצב של חוסר ביטחון טוטלי ברמה האישית וברמה הכלכלית וחוסר יציבות חברתית.

מוחמד ברכה: אני חושב שזה דבר שאי-אפשר להשלים אתו.

מוחמד ברכה: העובדה שנשיאות הכנסת הכירה בנושא הזה לדיון מהיר מצביע עד כמה הכנסת מייחסת לעניין הזה חשיבות ורצינות מיוחדת.

מוחמד ברכה: לדעתי אי-אפשר לנתק את הבעיה של הפשיעה מהמצב החברתי-כלכלי בעיר עכו, במיוחד בקרב ערביי עכו.

מוחמד ברכה: זה מוקד של אבטלה ושל מצוקה, מוקד של שירותים רעועים, של רמת חיים ודיור מהנמוכים בארץ.

מוחמד ברכה: הטיפול שמוטל על המשטרה בעניין העבריינות הוא דבר נחוץ, ואני עוד אתייחס לנושא הזה.

מוחמד ברכה: אדוני יושב-ראש הוועדה, אני חושב שאי-אפשר להטיל את הכל על המשטרה, כאילו המשטרה צריכה לחנך עיר וליצור שירותים וכו'.

מוחמד ברכה: בסופו של דבר, העבריינות והסמים שפושים בעיר עכו הם פועל יוצא של מצב סוציו-אקונומי מחריד.

מוחמד ברכה: לכן, לבד מהדיבורים שעוד נידרש אליהם בנושא של ההרתעה, בנושא של הענישה, בנושא של נוכחות המשטרה, בנושא של תגבור כוחות המשטרה, יש מקום להתייחסות בטיפול בנושא החברתי-כלכלי של העיר עכו.

מוחמד ברכה: אני שמח שאתה הקדמת ואמרת שוועדת הפנים מייחסת לנושא הזה חשיבות, ולכן חשוב גם להידרש בבוא העת לטיפול בנושאים והצרכים של העיר עכו.

מוחמד ברכה: לא מזמן טיפלנו, למשל, בנושא של מעון לנערות במצוקה.

מוחמד ברכה: העירייה צריכה את המקום הזה.

מוחמד ברכה: אני מבין את זה, היא רוצה להקים בית ספר לחינוך.

מוחמד ברכה: אבל בינתיים נערות נזרקות לרחוב.

מוחמד ברכה: זה לא מוסיף בריאות לעיר עכו.

אדהם ג'מל: אלה לא נערות שלנו.

מוחמד ברכה: אני יודע.

מוחמד ברכה: אבל הן, בסופו של דבר, נתקעות שם.

מוחמד ברכה: אני מבין את הצרכים של העירייה להשתמש בבניין הזה.

מוחמד ברכה: הטענות שלי הן לא לעירייה אלא למשרד הרווחה שלא מוצא מקום חלופי.

יורי שטרן: אבל גם העירייה לא יכולה להתייחס לזה כאילו היא לא חייבת למצוא פתרון.

מוחמד ברכה: נכון.

מוחמד ברכה: אם משרד הרווחה יבוא לעירייה ויגיד: אני צריך תקופת זמן של חודשיים-שלושה כדי למצוא מקום אחר, אני חושב שזו חובתה של העירייה לבוא לקראת משרד הרווחה.

מוחמד ברכה: לכן, הדברים האלה צריכים לבוא לדיון מיוחד.

מוחמד ברכה: חשוב מאוד שהוועדה היום תשמע את כל הנוגעים בדבר מעכו ואחר-כך תגיע למסקנות בכל מיני תחומים שנוגעים למשרדים האחראים, אם זה המשרד לביטחון הפנים או משרד הרווחה או העירייה.

מוחמד ברכה: תודה רבה.

יורי שטרן: תודה לחבר הכנסת ברכה.

יורי שטרן: חבר הכנסת אזולאי, בבקשה.

דוד אזולאי: אדוני היושב-ראש, אני רוצה, קודם כל, להודות לך על היענותך לקיים את הדיון היום.

דוד אזולאי: כמובן שהיוזמה היא של חבר הכנסת ברכה, שהחלטנו יחד ליזום דיון בוועדת הפנים בנושא עכו.

דוד אזולאי: אני רוצה גם להודות לכל החברים שנמצאים פה.

יורי שטרן: אני רוצה לקוות שעם בניית הקטע הצפוני של כביש חוצה ישראל, הדרך מעכו, מנהרייה ומכרמיאל למרכז הארץ ולירושלים תהיה הרבה יותר מהירה וקצרה.

יורי שטרן: זה גם יסייע לעיר עכו.

יצחק הרצוג: אגב, אני מזמין את כולם לטייל בעכו העתיקה.

יצחק הרצוג: כחופש לקחתי את המשפחה וזה פשוט חוויה מרנינת לב.

דוד אזולאי: חבר הכנסת הרצוג, אתה יודע שמתיירות לבד לא בונים עיר.

דוד אזולאי: תיירות חולפת.

דוד אזולאי: התושבים הם שנשארים בסופו של דבר.

דוד אזולאי: בכל אופן, היות שהכותרת היום היא נושא הפשיעה בעכו, לצערי הרב, בשנים האחרונות עכו הופכת להיות למוקד סמים אזורי, אנחנו גם מרגישים בכך.

דוד אזולאי: ישנה עלייה גדולה במספר סוחרי הסמים.

דוד אזולאי: נושא הסמים מתמקד בעיקר בעכו העתיקה.

דוד אזולאי: אנחנו ביקרנו לא פעם בעכו, אנחנו מכירים את עכו ואני שומע את תלונות התושבים.

דוד אזולאי: עיקר הבעיה הוא בעכו העתיקה, ששם יש ריכוז גדול של סוחרי סמים.

דוד אזולאי: יש בעיה אמיתית למשטרה להיכנס לתוך עכו העתיקה.

דוד אזולאי: אני יודע שהבעיה הזאת היתה קיימת עוד בתקופתו של השר לביטחון הפנים הקודם מר שלמה בן-עמי, עד כדי כך שהוא דאג לכך שיהיה כלי רכב מיוחד שיוכל להיכנס פנימה כדי לפתור את הבעיות הללו.

דוד אזולאי: בשלב מסוים הרכב הזה אפילו עמד בצד ולא השתמשו בו מכל מיני סיבות עד שהתערבתי בתקופה אחרת ואז התחילו להכניס את הרכב הזה לטיפול.

יורי שטרן: מתוך פחדים?

דוד אזולאי: אינני יודע.

דוד אזולאי: נציג המשטרה יושב כאן, הוא ודאי יוכל לענות ולהגיד לנו את הדברים האלה.

יורי שטרן: בקרב בני נוער העלייה גדולה יותר.

דוד אזולאי: אלימות בסדר ציבורי בקרב בני נוער – 141, עלייה של 21%.

דוד אזולאי: אלה לא נתונים שאני המצאתי אותם, מישהו נתן אותם והם קיימים.

דוד אזולאי: אלה העובדות ועם עובדות אי-אפשר להתווכח, אפשר לייפות אותן אבל אלה העובדות.

יורי שטרן: חבר הכנסת הרצוג, בבקשה.

יצחק הרצוג: אני רק רוצה להעיר, עכו זכתה גם למעורבות בפרוייקט אופק.

יצחק הרצוג: בגלל מהות מרקם האוכלוסין המורכב מאוד שלה, הדרך היחידה היא שני עוגנים: אחד, ההשקעה הבהאית בעיר שהיא השקעה מאוד חשובה של הקהילה הבהאית, שמשקיעה עכשיו עשרות מיליוני דולרים בפרוייקטים שם.

יורי שטרן: יש להם את הגן ליד עכו.

יצחק הרצוג: בדיוק, אבל הם גם מקימים מרכז מבקרים גדול שהוא מוקד משיכה.

יצחק הרצוג: הנושא השני הוא כמובן פתרון בעיות החוף והתחבורה, שזה שיא הביורוקרטיה הישראלית שרק אפשר לדמיין, הפשרת קרקעות בכניסה לעיר כמנוף להבאת אוכלוסיות חדשות, וכמובן המנוף העיקרי זו העיר העתיקה כי היא מנוף שיכול להביא תעסוקה וצמיחה.

יורי שטרן: זה שהמקום הוכרז כאתר בין-לאומי זה עוזר?

אדהם ג'מל: אין תיירים.

יצחק הרצוג: זו הבעיה הגדולה, ישראלים צריכים לבוא.

דוד אזולאי: יש בעיה.

דוד אזולאי: גם אם מחר תהיה תנופה של תיירות אדירה למדינת ישראל, לא בטוח שעכו תרוויח מזה, מפני שהתיירים בעכו הם חולפים, הם לא לנים.

דוד אזולאי: אין מקומות לינה בעכו.

יצחק הרצוג: החברה לפיתוח עכו העתיקה עשתה עבודה יפה מאוד.

יצחק הרצוג: יש גם את בית הכלא של עולי הגרדום.

יצחק הרצוג: יש שם אתרים לביקורים.

יצחק הרצוג: הייתי מצפה ממשרד התיירות שיהפוך את זה לאחד מהמוקדים העיקריים לפרסומת לישראלים.

ואסל טאהא: אני מצטרף לדברי קודמיי.

ואסל טאהא: הטיפול בעבריינות בעכו מבוסס על שיפור מערכת החינוך.

ואסל טאהא: כשאנחנו מסתכלים על מערכת החינוך אנחנו רואים שהמצב מאוד קשה.

ואסל טאהא: יש בעיות בבתי הספר, אני מקווה שהם יבואו על פתרונן.

ואסל טאהא: צריך לקרוא למשרד החינוך להשקיע יותר בעכו על מנת לעזור בטיפול בעבריינות.

ואסל טאהא: זה דבר ראשון.

ואסל טאהא: אני ביקרתי בעכו העתיקה.

ואסל טאהא: היה שם אסון, היתה שריפה.

ואסל טאהא: לא היה רכב של כיבוי אש לכבות את האש.

ואסל טאהא: ראיתי אנשים מכבים את האש בידיים.

ואסל טאהא: הרכב לא יכול היה להיכנס לסמטאות העיר העתיקה.

יורי שטרן: אין פתרון לעניין זה?

ואסל טאהא: אין פתרון.

יורי שטרן: יש לנו דיון בנושא כבאות בשבוע הבא.

יורי שטרן: תדאג להעלות את הנקודה הספציפית הזאת באותו דיון.

ואסל טאהא: אני פונה לראש העיר, לאחראים בעיר, איך תיירים ילונו בעכו כשיש סכנת חיים?

ואסל טאהא: יש פחד מפריצת אש שתסכן חיי אדם.

ואסל טאהא: לכן יש לטפל בנושא זה.

יורי שטרן: תודה.

יורי שטרן: היות שהנושא הוגדר כפשיעה והישנות מקרי רצח, נשמע קודם כל את נציגי המשטרה.

יורי שטרן: אחר-כך אני אבקש מנציגי העירייה ותושבי העיר לשאול שאלות ולהביע את דעתם.

יורי שטרן: ואז נפנה לנציג משרד ראש הממשלה על מנת לשמוע במה בדיוק מתבטא הטיפול המיוחד שראש הממשלה הבטיח לעיר הזאת ואיך רואים את פתרון הבעיות.

סנ"צ אבי אזולאי: קודם כל לגבי הסמים – תחנת עכו אחראית גם על הכפרים, חוץ מהעיר עצמה, והנתונים הם נכונים.

סנ"צ אבי אזולאי: הנתונים האלה הם ברוכים.

סנ"צ אבי אזולאי: זה אומר שהתחנה בעשייה.

סנ"צ אבי אזולאי: תיקי סמים זו חשיפה, זו יוזמה של התחנה.

סנ"צ אבי אזולאי: אתה יכול להצביע על ירידה, לא להתעסק עם עבריינים, לא להיכנס לשוק, להביא את הנרקומנים האלה, להצביע על ירידה ולהגיד: אין סמים.

סנ"צ אבי אזולאי: פה זה פתיחת תיקים שאנחנו יוזמים.

סנ"צ אבי אזולאי: אנחנו באים ומתעמתים עם העבריינים.

סנ"צ אבי אזולאי: ככל שתהיה עלייה יותר טובה זה אומר שהמשטרה עובדת.

סנ"צ אבי אזולאי: יש עימות עם הסוחרים ועם נרקומנים.

יצחק הרצוג: יש לכם שיתוף פעולה עם הרשות למלחמה בסמים, אם המתאם העירוני?

יצחק הרצוג: הוא מתפקד או לא?

אדהם ג'מל: לפני יומיים הגיע אדם חדש.

יורי שטרן: מסיבות לא ברורות, מסרה לי מנהלת הוועדה שהרשות למלחמה בסמים סירבה לשלוח את נציגה לדיון.

יצחק הרצוג: אנחנו נבדוק למה.

יצחק הרצוג: זה לא הגיוני.

סנ"צ אבי אזולאי: כדי לדייק בנתונים, בעיר עכו עצמה יש ירידה בעבירות סמים.

סנ"צ אבי אזולאי: בגלל התקנים שקיבלנו רואים יותר שוטרים.

סנ"צ אבי אזולאי: יש לנו הרבה יותר מגע עם אותם עבריינים.

סנ"צ אבי אזולאי: הרבה סוחרים עוברים מעכו לכפרים, ויש לנו הרבה יותר תפיסות.

סנ"צ אבי אזולאי: אנחנו נותנים עכשיו יותר דגש גם בכפר יסיף וגם באבו-סנאן.

סנ"צ אבי אזולאי: שם יש עלייה.

סנ"צ אבי אזולאי: כרגע לא קל לעבוד בסחר בסמים בעיר כי הם רואים בכל מקום משטרה ואנחנו לא מפחדים להיכנס לסמטאות.

סנ"צ אבי אזולאי: לסמטאות אי-אפשר להיכנס עם הטרקטורון, הוא לא מתאים.

סנ"צ אבי אזולאי: אנחנו נכנסים ברגל, כך שאין לנו בעיה של כלי רכב בעיר העתיקה.

סנ"צ אבי אזולאי: קיבלנו 30 תקנים.

דוד אזולאי: מתי קיבלתם אותם?

סנ"צ אבי אזולאי: מאז הביקור של ראש הממשלה, תוך חודש המחוז הציב את התקנים האלה כסיפוח, כאשר לאט לאט גייסתי.

יורי שטרן: זו תוספת לכמה שוטרים שיש לך?

סנ"צ אבי אזולאי: היו לי 120 שוטרים, היום יש לי 150.

סנ"צ אבי אזולאי: המחוז הוסיף לי עוד אחד מש"ק צפון, תוספת למפקד המחוז.

סנ"צ אבי אזולאי: כרגע השוטרים האלה נמצאים בקורס.

סנ"צ אבי אזולאי: רק בספט

סנ"צ אבי אזולאי: מבר הם יהיו מקצועיים יותר, מוסמכים ונראה אותם בשטח.

סנ"צ אבי אזולאי: כרגע אני רואה רק חלק מהם.

דוד אזולאי: תקדיש יותר לעכו העתיקה?

סנ"צ אבי אזולאי: בעיר העתיקה יש תמיד נקודה פתוחה עם שוטרים עשרים וארבע שעות.

יורי שטרן: יש גם שיטור קהילתי?

סנ"צ אבי אזולאי: יש גם שיטור קהילתי בעיר העתיקה.

סנ"צ אבי אזולאי: אני חושב שהוא אחד הטובים בארץ.

סנ"צ אבי אזולאי: באים ללמוד ממנו את העבודה.

יורי שטרן: והמשמר האזרחי?

סנ"צ אבי אזולאי: המשמר האזרחי הוא בכל עכו, גם בעיר העתיקה, גם בכפרים וגם בעיר.

יורי שטרן: גם התושבים הערבים משתתפים במשמר האזרחי?

סנ"צ אבי אזולאי: הרבה.

סנ"צ אבי אזולאי: במגזר הערבי יש בעיה של להתנדב ולעבוד באותו כפר.

סנ"צ אבי אזולאי: הם מעדיפים לעבוד בכפר אחר.

סנ"צ אבי אזולאי: אני כמעט שנה וחצי בתחנה.

סנ"צ אבי אזולאי: היתה פשיעה קשה בעיר.

סנ"צ אבי אזולאי: כרגע אני יכול להגיד שאנחנו כבר בדרך הנכונה.

סנ"צ אבי אזולאי: התחלנו לבלום, התחלנו להצביע על ירידה.

מוחמד ברכה: אתה יכול להצביע על פענוח מקרים שחוזרים ונשנים?

מוחמד ברכה: הרושם שהפשיעה נמצאת באותו מעגל של אנשים.

אדהם ג'מל: הם ידועים.

סנ"צ אבי אזולאי: זה רושם.

סנ"צ אבי אזולאי: השם של העיר עכו רודף אותה.

סנ"צ אבי אזולאי: אני לא יכול להתמודד עם זה.

מוחמד ברכה: אני יושב בוועדה של הכנסת.

מוחמד ברכה: אני לא יכול להגיד שמות.

מוחמד ברכה: אבל השמות מתגלגלים ואני בטוח שהם מוכרים לך.

סנ"צ אבי אזולאי: אלה משפחות של פשע.

סנ"צ אבי אזולאי: זה לא נגמר.

סנ"צ אבי אזולאי: אותו בחור שנרצח השתחרר לפני חודש מהכלא.

סנ"צ אבי אזולאי: הוא בעצמו רצח תושב אחר.

סנ"צ אבי אזולאי: אנחנו ידענו שזה יקרה.

סנ"צ אבי אזולאי: היה אצלי השר לביטחון פנים, נתתי לו סקירה של הפשע.

סנ"צ אבי אזולאי: אמרתי לו: הבחור הזה לא יחיה עוד הרבה זמן.

סנ"צ אבי אזולאי: הוא גם הוזהר על ידי, עוד בשחרור שלו הוא הוזהר שיפסיק, שייזהר.

סנ"צ אבי אזולאי: זה היה ברור, זה היה כתוב.

סנ"צ אבי אזולאי: במיוחד במגזר הערבי, כשיש רצח יש גם נקמה אם אין סולחה.

מוחמד ברכה: אתה אומר שהכתובת היתה על הקיר.

סנ"צ אבי אזולאי: לגבי הבחור הזה, זה היה או הוא או השני, מי שיקדים ראשון.

מוחמד ברכה: מה עשיתם כדי למנוע את זה חוץ מלהזהיר?

יצחק הרצוג: אין מעצרי מנע אלא אם נעשה מה שמקובל ביש"ע, צו מנהלי.

סנ"צ אבי אזולאי: אני יכול להזהיר אותו.

סנ"צ אבי אזולאי: כשהוא מעורב בפשע, עוצרים אותו.

סנ"צ אבי אזולאי: כשאין ראיות, הוא משתחרר.

יצחק הרצוג: היה מודיעין?

סנ"צ אבי אזולאי: היה לנו חומר.

סנ"צ אבי אזולאי: כרגע העניין הזה בחקירה.

סנ"צ אבי אזולאי: חלק ממעשי הרצח פוענחו.

מוחמד ברכה: והאשמים אצלכם?

סנ"צ אבי אזולאי: בוודאי.

סנ"צ אבי אזולאי: חלק מהם שהשתחררו, נרצחו.

יורי שטרן: אני כאדם מהיישוב, כל פעם כשאני קורא בעיתון שנרצח עוד עבריין, החשש שלי הוא שאולי המשטרה שמחה מבחינתה כי זה נעשה בקלות רבה.

יורי שטרן: מה הכלים שאתם מפעילים, מה השיטות בשביל למנוע רצח במקרים שהכתובת על הקיר?

יורי שטרן: זה שמזהירים, בסדר, אבל חוץ מזה.

אדהם ג'מל: הבעיה שהדגיש חבר הכנסת ברכה היא חשובה.

אדהם ג'מל: אם יש מקרה רצח אחרי מקרה ולא תופסים, לאנשים אין ביטחון אישי.

אדהם ג'מל: לפחות שיידעו מי רצח.

אדהם ג'מל: זה כבר הרצח התשיעי תוך שלוש שנים.

יצחק הרצוג: זו מלחמת כנופיות?

אדהם ג'מל: גם.

סנ"צ אבי אזולאי: יש לדייק.

סנ"צ אבי אזולאי: מתוך תשע רציחות שהיו לאחרונה בעיר, ארבע פוענחו, ארבעה חשודים, חלק מהם השתחררו ונעצרו כנקמה.

מוחמד ברכה: למה השתחררו?

סנ"צ אבי אזולאי: קח את הרוצח האחרון.

סנ"צ אבי אזולאי: הוא רצח את סמוח בעכו העתיקה, עשו עסקה, נאשם בהריגה, הורידו שליש, השתחרר.

יורי שטרן: לא במקרה חברי הכנסת הגדירו את הנושא כ"הישנות מקרי רצח".

יורי שטרן: אנחנו לא מתכנסים לישיבת הוועדה בשביל מקרה רצח, אלא יש פה משהו שהופך לתופעה, הופך לשגרה.

יורי שטרן: ההרגשה של התושבים ושל חברי הכנסת שניזונים מהתושבים היא שהמשטרה כמעט לא מתערבת או ששומרת על איזושהי מסגרת ביטחונית ופחות איכפת לה מה קורה בתוך עולם העבריינים.

יורי שטרן: התושבים השלווים הם אלה שבסוף מאבדים את הביטחון האישי שלהם.

סנ"צ אבי אזולאי: מתוך תשע רציחות, ארבע גלויים והיתר עדיין בחקירה.

סנ"צ אבי אזולאי: זה לא סתם מונח על המדף.

סנ"צ אבי אזולאי: אנשים עדיין בהליכי משפט.

סנ"צ אבי אזולאי: התקנים שקיבלנו מתחילים להוכיח את עצמם.

סנ"צ אבי אזולאי: זה עניין של זמן.

סנ"צ אבי אזולאי: אני חושב שיש שינוי בעיר.

סנ"צ אבי אזולאי: יש פחות מקרי שוד, פחות גניבות.

סנ"צ אבי אזולאי: העיר מלאה תיירים בשישי-שבת, דבר שלא היה לפני שנה, העיר היתה ריקה.

יורי שטרן: מה עם הסמים?

יורי שטרן: אתה אומר שהסמים עוברים לכפרים?

סנ"צ אבי אזולאי: בנושא הסמים, אנחנו במלחמה איתם, לא נותנים להם מנוחה, אנחנו תופסים אותם.

סנ"צ אבי אזולאי: כל נרקומן שנכנס לעיר הוא נתפס עם החומר, הוא לא יוצא החוצה.

סנ"צ אבי אזולאי: אז הוא לא יבוא יותר לעיר, הוא ילך לכפרים.

סנ"צ אבי אזולאי: גם בכפרים עכשיו יש דרישה למשטרה, גם שם צריך לפעול.

סנ"צ אבי אזולאי: המלחמה בסמים היא שוטפת, היא יום ולילה.

יורי שטרן: מה חסר לך?

סנ"צ אבי אזולאי: מה שהיה חסר לי קיבלתי.

סנ"צ אבי אזולאי: קיבלתי שלושים תקנים.

דוד אזולאי: בקצב הזה עוד יקחו חלק מהם כי הכל בסדר.

סנ"צ אבי אזולאי: אני לא אומר שהכל בסדר.

סנ"צ אבי אזולאי: אני רוצה להגיד לך, שאת רוב המלחמה בפשיעה שכואבת לאזרח כמו עבירות רכוש, גניבות מרכב, אני עושה בזכות המתנדבים, לא המשטרה.

סנ"צ אבי אזולאי: המתנדבים עוזרים לי המון.

דוד אזולאי: יש לכם יחידת מתנדבים בעיר?

סנ"צ אבי אזולאי: יש לי יחידה גדולה, קרוב ל-900 מתנדבים.

סנ"צ אבי אזולאי: יש לי מערך עכו העתיקה במהלך שישי-שבת שהוא בנוי על מתנדבים.

יורי שטרן: המתנדבים הם במסגרת המשמר האזרחי?

סנ"צ אבי אזולאי: במסגרת המשמר האזרחי.

סנ"צ אבי אזולאי: בעכו בלבד יש לי קרוב ל-300 מתנדבים.

דוד אזולאי: מה שעות הפעילות שלהם?

סנ"צ אבי אזולאי: בלילה ושישי-שבת.

סנ"צ אבי אזולאי: אני מאוד מברך אותם ובזכותם יש ירידה בפשיעה.

יורי שטרן: בקרב העולים הגרים בעכו, יש לך מתנדבים?

סנ"צ אבי אזולאי: אני משוחח עם העולים אחת לשלושה חודשים, אני שומע את הבעיות שלהם.

סנ"צ אבי אזולאי: יש לנו מעט מתנדבים.

סנ"צ אבי אזולאי: הם עדיין לא מודעים לכך.

סנ"צ אבי אזולאי: אין לנו שפה איתם כדי למשוך אותם.

סנ"צ אבי אזולאי: עכשיו זה מתחיל לאט לאט להיכנס.

מוחמד ברכה: לפי האינפורמציה שלי, בכל מה שקשור לדמי חסות אתם מגלים בעצם אוזלת יד מוחלטת.

מוחמד ברכה: אתם לא מעורבים, לא מתערבים.

מוחמד ברכה: אנשים חשופים לכל מיני דורשי דמי חסות ודומני שלפני כמה ימים בחור שעובד בעירייה נפגע.

סנ"צ אבי אזולאי: אני כמשטרה לא יודע על המקרה הזה.

סנ"צ אבי אזולאי: אין דבר כזה שיש תאונה ואני לא אטפל בה.

מוחמד ברכה: אנשים מפחדים להתלונן על מקרים של הוצאת כסף בכוח, דמי חסות, כי הם לא מאמינים שאתם מטפלים בנושא הזה כמו שצריך ומכים על היד שנכנסת לכיסים של האנשים.

סנ"צ אבי אזולאי: אין מקרה כזה, אני אומר לך באחריות.

סנ"צ אבי אזולאי: בנושא דמי חסות המשטרה יוזמת.

סנ"צ אבי אזולאי: זה עניין של מודיעין.

מוחמד ברכה: הבחור שנפגע מוכר?

מוחמד ברכה: הבחור שפגע מוכר?

סנ"צ אבי אזולאי: אני לא מכיר את המקרה הזה.

סנ"צ אבי אזולאי: אולי הוא לא התלונן בכלל.

מוחמד ברכה: איך אתה לא מכיר את המקרה הזה אם אדהם מכיר את זה ואיברהים מכיר את זה ואפילו אני מכיר את זה.

דוד אזולאי: אדוני מפקד התחנה, אם יש מקרה שמפיצים אותו, יודעים מי הפיץ אותו, צריכים בשביל זה תלונה?

דוד אזולאי: זה דבר שפוגע לא רק בעכו, הוא פוגע במדינת ישראל.

דוד אזולאי: צריך לחכות לתלונה עד שמטפלים בדבר כזה?

דוד אזולאי: אתה מצפה שתושב ילך ויתלונן על דבר כזה ואחר כך הוא יהיה מאויים?

אדהם ג'מל: זה סלמה.

אדהם ג'מל: כל שבוע הוא עושה את זה.

סנ"צ אבי אזולאי: תגיד סלמה.

סנ"צ אבי אזולאי: סלמה נעצר עד תום ההליכים.

סנ"צ אבי אזולאי: הוא נתפס עם הסכין ביד.

סנ"צ אבי אזולאי: זה בחור לא שפוי.

סנ"צ אבי אזולאי: הוא היה ב"מזרע".

סנ"צ אבי אזולאי: כל פעם הוא מפיץ דברים לא נכונים.

סנ"צ אבי אזולאי: אי-אפשר לטפל בו.

סנ"צ אבי אזולאי: במקרה של הדקירה, הבחור נתפס באותו יום, הוא בא לבית משפט והוא בבית סוהר.

סנ"צ אבי אזולאי: אין אירוע בעיר שאני לא מעורב בו כמפקד תחנה.

יורי שטרן: הפעולה שלו, של הפצת הכרוז.

סנ"צ אבי אזולאי: זה שנה שהוא מפיץ כרוזים.

סנ"צ אבי אזולאי: אנחנו מעבירים את זה למטה הארצי שיבדקו אם יש פה חומר.

סנ"צ אבי אזולאי: בדרך כלל התשובות שאנחנו מקבלים: אין חומר.

סנ"צ אבי אזולאי: הבחור מוכר כלא שפוי.

אהרון לחיאני: קודם כל אני מתפעל מהיידע שלכם על מה שקורה בעכו.

אהרון לחיאני: יש לי לפעמים רושם שאתם מכירים את הבעיות של העיר יותר ממה שאנחנו מכירים אותן.

אהרון לחיאני: בהחלט יש בעיות קשות בתוך העיר.

אהרון לחיאני: אנחנו מדברים על תיירות, אנחנו מדברים על עידוד התושבים, אנחנו מדברים על פיתוח.

אהרון לחיאני: הבעיה העיקרית זו האלימות.

אהרון לחיאני: כי אותם תיירים שמגיעים לעיר העתיקה ופורצים להם את האוטו, הם לא יגיעו למחרת.

אהרון לחיאני: אותה השקעה שיש בעיר על פנס ושוברים אותו, מחר אין איפה להשקיע.

אהרון לחיאני: לכן, עיקר הבעיה זה נושא האלימות ועכו רוויה בזה.

סנ"צ אבי אזולאי: לא אמרתי נקייה.

אהרון לחיאני: אמרתי כמעט.

אהרון לחיאני: היות שאנחנו חיים בעיר, ואני חי גם בשעה אחת-עשרה כשאחרים הולכים הביתה, ואני במקרה גר כרגע במרכז העיר כי פעם גרתי בצפון והייתי קצת רחוק מהאירועים, מעבר לרצח שאנחנו מדברים עליו שהוא קיים, אולי פעם בחודשיים בממוצע יש רצח בעכו, יש בריונות, יש ונדליזם, יש הריסת ציוד, יש הטרדות של עוברי אורח.

אהרון לחיאני: כל אחד שיושב פה יגיד לך ויצביע לך איפה מקומות ונקודות מכירת הסמים בעיר.

אהרון לחיאני: כולם יודעים את זה.

אהרון לחיאני: אני הייתי ביחידה של מתנדבים.

אהרון לחיאני: הסתובבנו עד שעה ארבע לפנות בוקר ועצרנו חבורות בחורים עם סמים.

אהרון לחיאני: עכשיו לבוא ולהגיד שהמצב בעיר בעקבות ההתגייסות של שלושים שוטרים יהיה יותר טוב, יכול להיות.

אהרון לחיאני: כשהייתי ממלא מקום ראש העיר הייתי בוועדה שישבה עם מפקד המחוז כדי לראות איך אנחנו למעשה מפתחים איזשהו פרוייקט למלחמה בסמים שיש בו עניין ההסברה, עניין אכיפה וכו'.

אהרון לחיאני: אני אגיד לך את האמת, ניקבו לי ארבע פעמים את הצמיגים, הלכתי למשטרה.

אהרון לחיאני: ניקבו לי עוד שלוש פעמים אחר-כך, לא הלכתי למשטרה.

אהרון לחיאני: המקרה היה לפני ארבע שנים, עד עכשיו לא קיבלתי תשובה מה נעשה בעניין הזה.

אהרון לחיאני: לנו, הערבים והיהודים יש דו-קיום בכל הנושא של הפשע והסמים.

אהרון לחיאני: אנחנו בדו-קיום מוחלט.

אהרון לחיאני: אין לנו שום בעיה בנושא הזה.

אהרון לחיאני: הם משתפים פעולה אחד עם השני.

אהרון לחיאני: ואז מתוך דאגה באמת כנה, הבחור הזה שיושב פה, שוטר לשעבר, שלושים שנה במשטרה בחקירות, בתיאום עם המפקד הקימו איזושהי יחידה.

יעקב לנקרי: לא בתיאום אתו.

יעקב לנקרי: זה רעיון שלי.

אהרון לחיאני: לא משנה.

אהרון לחיאני: הקימו איזושהי יחידה, שנקראת יחידת בולשות כשהמגמה שלה זה לסייר בין המוקדים בשכונות ולנסות להילחם בתופעה הזאת.

מוחמד ברכה: מוקדים של מה, של הסמים?

אהרון לחיאני: מוקדים של עבריינות.

יורי שטרן: אתה כתושב וגם כחבר המועצה, היית ממלא מקום ראש העיר, פריסת המשטרה והמתנדבים היא בהתאם לגיאוגרפיה של הפשע או שהם נמצאים ליד הפנס ולא ליד החושך?

אהרון לחיאני: אני לא בא לקבוע למשטרה איך עובדים.

אהרון לחיאני: אני בא לומר מתוך הניסיון שלי בפעילות שהיתה לי, שגוייסו 65 איש, מתוכם אנשי ציבור, מגוון רחב מאוד, יהודים, ערבים, נשים, גברים, עקרות בית.

אהרון לחיאני: הלכנו מתוך מגמה אחת, להילחם בפשיעה.

אהרון לחיאני: אחרי שעברנו את ההכשרה הנדרשת היינו מופיעים ארבע פעמים בשבוע, שתי משמרות, משעה שש בערב עד שעה ארבע לפנות בוקר, חינם, בלי ציוד.

אהרון לחיאני: היינו ארבעה ברכב משטרתי.

אהרון לחיאני: כל רכב לקח שכונה מסוימת וסייר.

אהרון לחיאני: בתקופה הזאת ירדה רמת הפשיעה.

יורי שטרן: למה זה נפסק?

אהרון לחיאני: אני אישית הייתי שותף לתפיסה של גניבת מכוניות עם ציוד ביד.

יורי שטרן: למה אתה מדבר על זה בלשון עבר?

אהרון לחיאני: אני מדבר על זה בלשון עבר כי שמעת פה את מפקד התחנה שאמר: אני פירקתי אותה.

אהרון לחיאני: אלה 65 מתנדבים שבאו על חשבונם וזמנם.

אהרון לחיאני: אני לא יודע מה השיקולים שלו, הם ודאי לא מקצועיים.

אהרון לחיאני: כששמעתי שיש איזושהי בעיה, ביקשתי פגישה אישית עם מפקד התחנה.

אהרון לחיאני: אני חבר מועצת עיר, נפגשתי עם מפקדי תחנות עוד לפני כן בנושא הזה.

אהרון לחיאני: סורבתי.

אהרון לחיאני: לא התקבלתי לפגישות.

אהרון לחיאני: אמרו לי: אין מה להיפגש עם מפקד התחנה.

אהרון לחיאני: יש מי שממונה על זה, זה גבי, תפנה אליו.

אהרון לחיאני: אני כמפקד התחנה לא מדבר אתך.

יורי שטרן: מר אזולאי, אני רוצה את התייחסותך לדברים של מר לחיאני.

סנ"צ אבי אזולאי: היחידה הזאת הוקמה ביוזמתי.

סנ"צ אבי אזולאי: אם לא הייתי רוצה, לא הייתי מקים אותה.

סנ"צ אבי אזולאי: הקמתי אותה כדי לסייע למתנדבים שכבר קיימים בלחימה בבריונות.

סנ"צ אבי אזולאי: אחרי הכשרות, 65-70 איש יצאו לדרך.

סנ"צ אבי אזולאי: הפשיעה לא ירדה.

סנ"צ אבי אזולאי: מה שאומר מר לחיאני זה לא מדויק.

סנ"צ אבי אזולאי: בתקופה הזאת באותם אזורים שהם עבדו

סנ"צ אבי אזולאי: לכן, עשיתי רגע חושבים, ביקשתי ממפקד היחידה לפצל אותם לשלוש קבוצות, עשרים, עשרים, עשרים.

סנ"צ אבי אזולאי: בכל אזור מש"ק יקבל עשרים, יהיה לו אחראי, יעבדו בצורה הרבה יותר אחראית.

סנ"צ אבי אזולאי: סורבתי משום מה.

סנ"צ אבי אזולאי: אני, מול מפקד שלא מקבל הוראות, שלא מקבל הנחיות שלי, לא יכול לעבוד.

סנ"צ אבי אזולאי: חילקתי אותם לקבוצות בניגוד לדעתו.

סנ"צ אבי אזולאי: חבל שהנושא הזה עלה פה כי הוא בבדיקה מול גורמי המחוז.

סנ"צ אבי אזולאי: היחידה פורקה לקבוצות.

סנ"צ אבי אזולאי: כל מש"ק קיבל קבוצה של עשרים-עשרים וחמישה איש.

סנ"צ אבי אזולאי: הם עובדים היום מלבד חמישה שנשארו נאמנים למנהיג.

סנ"צ אבי אזולאי: כל השישים איש עובדים.

יעקב לנקרי: זה שקר.

דוד אזולאי: דרך אגב, אני פניתי בעניין הזה לשר לביטחון הפנים וביקשתי בדיקת הנושא הזה.

דוד אזולאי: באופן טבעי פונים אלי תושבי עכו ואני בהחלט משרת אותם ועושה זאת במסגרת תפקידי.

דוד אזולאי: דבר אחד אנחנו צריכים לדעת, כשיש פעולה התנדבותית, חובתנו לעודד אותה.

דוד אזולאי: על זה אין ויכוח בינינו.

סנ"צ אבי אזולאי: השישים האלה בעבודה.

סנ"צ אבי אזולאי: אני מזמין אותך אלי לבדוק.

סנ"צ אבי אזולאי: חמישה איש בלבד, אלה שמעורבים בירי הוצאו.

אהרון לחיאני: אני לא רוצה להיכנס לוויכוח הזה.

אהרון לחיאני: יש במערכת מעל שלושים איש שהחליטו שאם היחידה הזאת לא תתאחד מחדש הם לא יילכו.

אהרון לחיאני: לכן, מיותר מאוד לבוא ולהתווכח עם מפקד התחנה.

אהרון לחיאני: אחת הסיבות שעודדנו את האנשים זה מתוך רצון לגלות ולעודד אחריות של התושבים למה שקורה אצלם.

אהרון לחיאני: אנחנו, כאנשי ציבור, התגייסנו לנושא הזה לא בשביל לקבל פרס, לא בשביל לקבל איזושהי כותרת, זה כדי לעבוד ולעודד את האנשים.

אהרון לחיאני: יכול להיות שהאנשים בתוך השכונות יראו אנשי ציבור שמגיעים בשעה שתיים-שלוש בלילה, יחשבו על זה קצת יותר באופן משמעותי.

אהרון לחיאני: נשאל פה אם הפרוטקשן מטופל.

אהרון לחיאני: אני רוצה להראות איך מטפלים בפרוטקשן, איך מעודדים אנשים לקבל כסף כדי שיירדו מבעיות במקום לטפל בבעיות.

אהרון לחיאני: אם זו הגישה, אני לא חושב שיש תקווה.

אהרון לחיאני: אם הגישה היא לזרוק מתנדבים מתוך העניין לומר: אני השליט ואפסי עוד, אם הגישה היא לעודד סוחרים לתת לילדים כסף כדי שיירדו מהנושא הזה ולא לטפל בזה, אני לא רואה פתרון לעניין האלימות בעכו, לא עכשיו ולא בעוד מאה שנה.

יורי שטרן: תודה.

יורי שטרן: אדהם ג'מל, בבקשה.

אדהם ג'מל: קודם כל, אני רוצה לציין שמוקד הבעיה הוא בעיר העתיקה.

אדהם ג'מל: אני רוצה להאשים פה את המשטרה , העירייה והממשלה.

אדהם ג'מל: זה לא רק המשטרה, גם לעירייה, שאני נציג שלה, אשמה.

אדהם ג'מל: במשך דורות פגעו בציבור הערבי.

אדהם ג'מל: הם פגעו עד כדי כך, שהרוע של הערבים התחיל לעבור לכל העיר וזה גם פגע במגזר היהודי.

אדהם ג'מל: הם לא הבינו שאם אנחנו מקפחים את המגזר הערבי, אין גבול לקיפוח, זה עובר גם למגזר היהודי.

דוד אזולאי: אדהם, אתה סגן ראש עיר, חבר בקואליציה העירונית.

דוד אזולאי: מה לך להתלונן על החינוך?

אדהם ג'מל: בגלל זה אני אומר שהתחלנו לשפר אבל המצב עדיין קשה.

אדהם ג'מל: לטעמי, לא הגיע הזמן שראש העיר לבד יידע שהציבור הערבי מקופח שצריך לעזור לו.

אדהם ג'מל: כל הזמן צריך לעשות מלחמה.

אדהם ג'מל: הבעיה שלנו היא הביטחון האישי, פחד מכנופיות שנמצאות בעכו.

אדהם ג'מל: הבעיה היא שיש נוכחות משטרה אבל המשטרה לא מטפלת במה שמוטל עליה.

אדהם ג'מל: למשל, אתמול עברתי בשעה שתים-עשרה בלילה.

אדהם ג'מל: ארבעה שוטרים חדשים שהכניסו אותם לעיר העתיקה, עומדים לי ברחוב הראשי כדי לבדוק לי את רשיונות הרכב.

אדהם ג'מל: הבעיה היא רשיונות הרכב, רשיונות נהיגה?

אדהם ג'מל: אני רוצה את השוטרים האלה בתוך הסימטאות, אני רוצה אותם במקומות שבהם יש מכירת סמים.

אדהם ג'מל: זו הבעיה שלנו.

איברהים הינדי: א

איברהים הינדי: הרון דיבר על סיורים בלילה, משעה שש בערב עד שעה ארבע בבוקר.

איברהים הינדי: אני מדבר על דברים שקורים באור היום על יד עוברי אורח ועל יד ילדים שחוזרים מבית-הספר, מכירת סמים ביום ולא מסוחרים גדולים אלא מבלדרים.

איברהים הינדי: לפני עשר או חמש-עשרה שנה היו שני שוטרים בעכו.

איברהים הינדי: הם היו מסתובבים בין הסמטאות.

איברהים הינדי: הטרקטורון טוב, הכל טוב.

איברהים הינדי: צריכה להיות נוכחות משטרתית באמצע היום בתוך הסימטאות.

איברהים הינדי: סימטאות עכו העתיקה מהווים חממה לסחר ושימוש בסמים לאור יום.

יורי שטרן: תודה.

יורי שטרן: יושב-ראש פורום למען עכו מר בן-עזרא, בבקשה.

ישראל בן-עזרא: אני רוצה להצביע על ארבעה דברים כדי לא להאריך, למרות שהחומר שנוגע לעכו הוא בעיה בקנה מידה לאומי, משום שבמקום שעכו תהפוך לנכס, מקום לגאווה, היא הולכת ושוקעת.

ישראל בן-עזרא: ברגע שעכו הופכת לנטל במקום לנכס, אני חושב שאנחנו עושים פה טעות בכל מישור.

יורי שטרן: לפניך ההחלטות הקודמות.

יורי שטרן: חלק בוצע, חלק לא, חלק פחות חשוב היום, חלק יותר חשוב.

יורי שטרן: מה הדברים המרכזיים שהיינו אמורים לעשות ולא עשו?

ישראל בן-עזרא: בנושא המשטרתי, אני חושב שיש פה, אולי בתום לב, חוסר רצינות בטיפול בכל עניין הפשע, ההטרדות וחוסר הביטחון.

ישראל בן-עזרא: יש פער אדיר בין מה שמדובר לבין מה שהתושב מרגיש.

ישראל בן-עזרא: מה שקובע זה לא הסטטיסטיקה אלא מה התושב מרגיש.

ישראל בן-עזרא: כי אם הסטטיסטיקה חשובה, יש לי הצעה.

ישראל בן-עזרא: לשים שלט עם כל הסטטיסטיקה בנהרייה, אולי זה ישפיע על אנשים לחזור לעכו.

ישראל בן-עזרא: אני אומר שצריך לצאת לשטח, כמו משטרת ניו-יורק שאמרה: עשינו, עשינו, עד שבא משוגע לדבר, ראש עיר רציני ועשה באמת.

ישראל בן-עזרא: ואז פתאום מסתבר שאפשר לעשות.

ישראל בן-עזרא: זה דבר אחד.

ישראל בן-עזרא: דבר שלישי, צריך לטפל באלה שהם בסיכון בנושא הסמים, אם זה בבתי הספר.

ישראל בן-עזרא: יש חברים שעובדים בנושא הזה.

ישראל בן-עזרא: הדבר המגוחך הוא, שמי שעושה את העבודה הכי רצינית אלה דווקא העובדים בהתנדבות.

ישראל בן-עזרא: כל מילה שאמרתי עכשיו, אמרתי לפני שנתיים, לפני שלוש ולפני ארבע.

ישראל בן-עזרא: אבל בינתיים עכו מתרוקנת והמדינה תשלם בכל צורה שהיא.

יורי שטרן: אנחנו יכולים לחזור לאותן סיסמאות, אין מחסור בסיסמאות.

ישראל בן-עזרא: זה מה שאנחנו עושים, אדוני.

ישראל בן-עזרא: אני אחסוך זמן, אני אשתוק ואני אתן לך את כל ההחלטות שהוחלטו.

ישראל בן-עזרא: אני מציע שיקימו צוות שבו יהיה נציג המשטרה, נציג ועדת הפנים, נציג הוועדה למלחמה בנגע הסמים, נציג התושבים והם יתנו לנושא הזה את הזמן הדרוש באופן רציני.

ישראל בן-עזרא: ואז גם נקפיד שיהיה מי שילווה את הנושא זה כדי לבצע.

ישראל בן-עזרא: אחרת, אנחנו סתם יושבים כמו בישיבות של ויצ"ו.

אדהם ג'מל: יש אנשים שמפחדים מהם בגלל שהם מסתובבים לאור היום עם אקדחים באופן גלוי.

אדהם ג'מל: המשטרה לא יכולה לעצור אותם, אבל אפשר להפריע להם כדי שיתחילו לתת הרגשה לאנשים שמטפלים באנשים האלה.

אדהם ג'מל: למשל, אדם נכנס לתוך חנות ולוקח בחינם שני פלאפונים.

אדהם ג'מל: בעל החנות מפחד להגיש תלונה.

דוד אזולאי: אתה מדבר על דבר מאוד חמור.

דוד אזולאי: למה לא תיגש ותדבר עם מפקד התחנה?

סנ"צ אבי אזולאי: דיבר אתי בעל החנות על המקרה הזה.

סנ"צ אבי אזולאי: אמרתי לו: תן לי את הפרטים, הוא סירב.

יורי שטרן: אתם בתפקיד ויש לכם מידע.

יורי שטרן: כשאתה מצפה מהתושב המאויים לדווח לך, למעשה אתה מציע לו לסכן את חייו.

יורי שטרן: הוא יכול לשלם מחיר הרבה יותר כבד.

יורי שטרן: בכלים המודיעיניים שלך אתה יכול לגלות את המקרים האלה ולנקוט בצעדים.

יורי שטרן: יש לכם את הידע ואת השיטות איך מטפלים בזה.

יורי שטרן: אם אתה מעביר את האחריות על התושב המסכן, כשכל אחד צריך להתגונן כאשר הוא מצפה ממך להגן עליו, אתה בעצם זורק את הבעיה למי שלא יכול לטפל בה.

מוחמד ברכה: ככל שהאזרח פוחד יותר, זה סימן שהמשטרה עושה פחות.

יורי שטרן: התפקיד המרכזי שלכם במקומותכ אלה הוא להוריד את הפחד מהתושב, להביא לכך שהתושב יתחיל מחדש להאמין שברגע שהמשטרה מתערבת הוא מוגן.

יורי שטרן: אני שומע, גם מהדו-שיח הזה, שהמצב שנוצר הוא מנציח את המציאות שבה התושב מרגיש שאם הוא פונה למשטרה, טיפול הוא לא יקבל אבל את הסכנות על עצמו הוא יביא.

יורי שטרן: אי-אפשר לצפות לשיתוף פעולה אם המעגל הזה לא נפרץ.

חליל עמר: אני ראש ועד הורים בבית ספר אל-אמל.

חליל עמר: 1,600 תלמידים בבית הספר זה.

חליל עמר: יש עוד אחד-עשר בתי ספר שמאכלסים 2,000 תלמידים.

יורי שטרן: אתה פנית למשטרה?

יורי שטרן: ביקשת שהם יבואו?

חליל עמר: אני טלפנתי לפקידה של מפקד התחנה וביקשתי פגישה אתו.

חליל עמר: היא אמרה לי: הוא לא יכול לקבל אותך.

חליל עמר: יש ימים חופשיים, אתה יכול לבוא, לעמוד בתור ולחכות.

יורי שטרן: אני התרשמתי מאוד מדברי סגן ניצב אזולאי שדיבר על שיתוף פעולה בגיוס המתנדבים.

יורי שטרן: גם המספרים הם מרשימים.

יורי שטרן: לכן אני חושב שכדאי לתת תשומת לב הרבה יותר גדולה למה שאנחנו שומעים פה.

יורי שטרן: פונה חבר מועצת העיר, אתה יכול להיות ביחסים לא טובים אתו, אבל אם הוא מבקש פגישה אתך, כדאי להיפגש.

סנ"צ אבי אזולאי: אני מסכים אתך.

יורי שטרן: אם ראש ועד הורים של בית-הספר הגדול בעיר מבקש פגישה אתך, לא יכול להיות שהמזכירה תגיד לו שהוא יבוא ביום קבלת הקהל ויעמוד שם בתור.

יורי שטרן: אני חושב שאפשר לעשות הרבה יותר מבחינת שיתוף פעולה גם אם יש חילוקי דעות.

יורי שטרן: הרי הצלחת התפקיד שלך תלויה כמעט במאה אחוז בשיתוף הפעולה הזה.

יורי שטרן: אני רואה שיש פה מקום לשיפור.

יורי שטרן: אם יש אנשים מתוך התושבים שמוכנים להתנדב, כמו שאמר חבר הכנסת אזולאי, רוצים שיבואו השוטרים ויתנו הרצאות וכו', אלה תופעות שהמשטרה צריכה לעודד אותם בכל הכוח שלה.

סנ"צ אבי אזולאי: עושים את זה.

יורי שטרן: אני לא שמעתי שעושים את זה.

ואסל טאהא: תאר לעצמך צפיפות של בית ספר אל-אמל.

ואסל טאהא: 1,600 תלמידים תחלק ל-42 כיתות.

ואסל טאהא: זאת הנקודה.

ואסל טאהא: במצב כזה מייצרים עבריינות.

דוד אזולאי: הנושא הוא מאוד חשוב ולא כדאי להעלות אותו בסוף הדיון.

יעקב לנקרי: אני רוצה להתייחס למה שנאמר בעניין המתלוננים.

יעקב לנקרי: אני רוצה לסבר את אוזניכם לגבי תופעה מאוד מדאיגה בעכו, שמתלוננים לא פונים יותר למשטרה לפתור את הבעיות שלהם אלא לעבריינים תמורת תשלום.

מוחמד ברכה: למה?

יעקב לנקרי: בגלל אוזלת ידה של משטרת עכו.

יעקב לנקרי: שלא יסברו את אוזניכם בנתונים לא נכונים.

יורי שטרן: תודה, אדוני.

יורי שטרן: גיא בר-נתן, נציג משרד ראש הממשלה, בבקשה.

גיא בר-נתן: אני מרכז אגף תיאום, מעקב ובקרה במשרד ראש הממשלה.

גיא בר-נתן: אני אחראי על תוכנית אופק, בין היתר גם על תוכניות נוספות, מגזר ערבי.

יורי שטרן: תגיד לנו מה בדיוק העיר עכו מקבלת ואמורה לקבל מזה שראש הממשלה לקח אותה ועוד שני ערים לטיפול אישי שלו.

גיא בר-נתן: עכו כלולה בתוכנית אופק.

יורי שטרן: יש טיפול נקודתי, 11 ישובים מקבלים איקס דברים.

יורי שטרן: אני שואל, מה התוספת נטו, לא ברוטו, מזה שראש הממשלה לקח את עכו לטיפולו האישי.

גיא בר-נתן: אתה מתכוון החל מאותו תאריך שהוא החל בביקורים שלו.

גיא בר-נתן: למעט תוכנית אופק יש עוד שתי החלטות ממשלה שעברו בנוגע לעכו בעקבות הביקור של ראש הממשלה.

גיא בר-נתן: 88 מיליון שקלים לשיקום העיר העתיקה של עכו.

יורי שטרן: שזה במסגרת משרד התיירות?

גיא בר-נתן: שזה במסגרת מספר משרדים.

יורי שטרן: זה מתבצע?

אדהם ג'מל: זה מתבצע בתשתיות.

גיא בר-נתן: יש עבודה על תשתיות.

גיא בר-נתן: מדובר פה בהוצאה שהיא באופן חד משמעי חורגת מהקו הכלכלי של מדינת ישראל כרגע.

גיא בר-נתן: מדובר על פעולות שמסייעות גם לעיר עכו בכלל באופן תיירותי וגם לתושבי העיר העתיקה שרובם ערבים, כיוון שיש עבודה מסיבית גם על התשתיות.

גיא בר-נתן: אנחנו גם שומעים שנושא התיירות מתחיל להתעורר.

יורי שטרן: כמה מקומות עבודה נוצרו כתוצאה מההשקעה החדשה?

גיא בר-נתן: חברה לפיתוח עכו מעסיקה אנשים מקבלי הבטחת הכנסה.

קריאה: היא כבר פיטרה אותם.

גיא בר-נתן: הם עוד לא פוטרו.

גיא בר-נתן: אני מטפל בנושא הזה מול אגף התקציבים.

גיא בר-נתן: היתה כוונה לפטר אותם כיוון שבמסגרת הקיצוצים בוטלו עבודות יזומות.

גיא בר-נתן: יש כוונה כרגע לסייע לעכו, זה גם כן במסגרת הטיפול של ראש הממשלה באופן פרטני.

יורי שטרן: מישהו יכול להסביר לי מה ההיגיון של ההחלטה הזאת?

גיא בר-נתן: קיצוץ של 17 מיליון שקלים בנוסף לעוד הרבה מאוד קיצוצים.

גיא בר-נתן: לכן אנחנו פועלים במשרד ראש הממשלה מול אגף התקציבים כדי לבחון אפשרות להמשך העסקתם של אותם עובדים שעובדים במסגרת עבודות יזומות.

איברהים הינדי: דרך אגב, העובדים האלה הם לא מעכו.

גיא בר-נתן: חלקם מעכו, חלקם לא מעכו.

יורי שטרן: ממתי זה?

גיא בר-נתן: זה החל מכניסתו של ראש הממשלה לנושא.

גיא בר-נתן: כלומר, הדברים ממש מוחשיים.

גיא בר-נתן: יש תחנת שיטור ימי שפועלת במסגרת תחנת עכו.

יורי שטרן: אני מבין שלא אלה שיושבים היום בישיבה.

יורי שטרן: הם לא שידרו את ההרגשה הזאת.

גיא בר-נתן: לא מדובר בפתרון שהוא בום וגמרנו.

גיא בר-נתן: בסך הכל מדובר פה בסדר גודל של חודשים.

גיא בר-נתן: זה דבר אחד.

עסאם מח'ול: כשלא מקצים זה עולה יותר.

גיא בר-נתן: גדוד מג"ב לא היה מזיק בכל ישוב בעייתי כזה, בלוד, בעכו, בהרבה מאוד מיישובי הגליל.

גיא בר-נתן: זה היה פחות או יותר גומר את תקציב המדינה רק על משטרה ואז לא היה נשאר לשום דבר אחר.

גיא בר-נתן: צריך לעשות איזון בחלוקת המשאבים.

ואסל טאהא: לא רק איזון בחלוקת המשאבים.

ואסל טאהא: אתם צריכים גם לאבחן למה בעכו ולמה בלוד.

ואסל טאהא: למה כאן זה מיעוט ערבי וגם כאן מיעוט ערבי.

ואסל טאהא: למה כאן יש סחר סמים וגם כאן יש עבריינות וסחר סמים.

ואסל טאהא: אתם צריכים לתת אפשרות לחיות בצורה נורמלית.

יורי שטרן: אתה דיברת על שתי נקודות.

יורי שטרן: נקודה אחת, תקציב נוסף.

יורי שטרן: נקודה שנייה, תיגבור.

גיא בר-נתן: דבר נוסף, יש החלטת ממשלה לשיפוץ כלא עכו.

גיא בר-נתן: כלא עכו זה מקום תיירותי, לא משמש היום להחזקת אסירים.

גיא בר-נתן: מדובר על מוקד משיכה תיירותי.

דוד אזולאי: אני מציע לך לבדוק כמה כספים הושקעו בעכו העתיקה מאז תקופתו של עוזי ברעם עד היום.

דוד אזולאי: אני מודיע לך שבכל הסכומים האלה היה אפשר להקים עוד עיר במדינת ישראל.

ואסל טאהא: בתשתיות כן, אבל באדם לא.

דוד אזולאי: בתקופתו של עוזי ברעם הושקעו 50 מיליון שקל, עכשיו עוד 88 מיליון שקל ובאמצע עוד 40 מיליון שקל.

גיא בר-נתן: אני אענה לך נקודתית לעניין השבחת ההון האנושי.

גיא בר-נתן: זו בעצם הטענה.

גיא בר-נתן: יש טענה שהועלתה שהפעולה היא רק לגבי תשתיות ולא לגבי האדם.

גיא בר-נתן: מושקעים כספים רבים מאוד במסגרת משרד החינוך הן בפנימיות יום, הן בשיפור בגרויות.

גיא בר-נתן: מדובר בתקציבים מאוד משמעותיים.

גיא בר-נתן: מדובר על יותר ממאה אלף תלמידי גן.

יורי שטרן: זה בנוסף למה שמקבלים ישובים אחרים?

גיא בר-נתן: ישובים אחרים לא מקבלים פנימיות יום.

ואסל טאהא: אתם משקיעים גם בשיפוץ הבתים ההיסטוריים כדי לחזק את האנשים בתוך העיר העתיקה או לא?

גיא בר-נתן: לא הבנתי את השאלה.

ואסל טאהא: בעיר העתיקה הבניינים קורסים ואנשים גרים בהם.

גיא בר-נתן: יש חיזוק תשתיות של עשרות מבנים במסגרת פיתוח העיר העתיקה.

יורי שטרן: חבר הכנסת ברכה, חבר הכנסת אזולאי, הצעתכם.

מוחמד ברכה: אנחנו נשמח לסיכום שלך.

דוד אזולאי: שלא יתקבל כאן הרושם כאילו שהמשטרה לא עושה.

דוד אזולאי: אומנם צריך לשפר עוד על מנת לתת ביטחון לתושבים שרוצים להגיש תלונה ולא תמיד המשטרה צריכה לחכות לתלונות.

דוד אזולאי: אם מעלים בעיה, יש למשטרה כלים לבדוק את הדברים האלה.

דוד אזולאי: זה שהציבור לא מתלונן, המשטרה צריכה לבדוק את עצמה בקטע הזה.

ואסל טאהא: בנוסף למה שאמר חבר הכנסת דוד אזולאי, אני רוצה להוסיף: טיפול נקודתי במערכת החינוך בעכו העתיקה.

יורי שטרן: ההחלטות שלנו בעצם צריכות להיות במה שנוגע לנושא הספציפי שחברי הכנסת ברכה ואזולאי העלו היום, ואני מודה לכם על כך שהעליתם את הנושא הזה לדיון מהיר, נושא הפשיעה שזאת הבעיה המעיקה והקשה שבעצם לא מאפשרת לפתור הרבה מאוד דברים אחרים.

יורי שטרן: אני מבקש מהמשטרה להיות קשובה יותר ליוזמות של התושבים, גם אם לפעמים זה מקטין קצת את המעמד השלטוני של המשטרה.

יורי שטרן: אני מניח שאפשר לעשות הרבה דברים על בסיס של הידברות.

יורי שטרן: אנחנו נתייחס גם לבעיות אחרות שהועלו פה, כמו נושא התיירות, במיוחד עם ההשקעה הנוספת, יש המון מה לעשות.

יורי שטרן: זה לא נכון שהעיר לא יכולה לחיות מהתיירות.

יורי שטרן: עיר לא גדולה כמו עכו יכולה לחיות קודם כל מהתיירות, ויש דוגמאות אין סוף בעולם, גם תיירות פנים.

יורי שטרן: מקום כמו כלא עכו, שזה מוסד חינוכי, שייך לתולדות הציונות והקמת מדינת ישראל, יכול להיות שמשרד החינוך יכול להביא לשם תלמידים במסות גדולות, וזה גם יתן קצת פרנסה למקום.

ואסל טאהא: אם המבקרים יבקרו בבתי הספר הם יתאכזבו.

ואסל טאהא: קודם נשפר את בתי הספר.

יורי שטרן: יש נושא של תיירות, של תחבורה, של חינוך.

יורי שטרן: על נושא הכבאות דיברנו.

יורי שטרן: את כל זה נעשה במסגרת ועדת משנה של ועדת הפנים ואיכות הסביבה לעניין עכו.

יורי שטרן: ביקשתי מחבר הכנסת דוד אזולאי להיות יושב-ראש שלה.

יורי שטרן: אני מבין שהוא מסכים.

יורי שטרן: הוא ירכיב את חברי הוועדה.

יורי שטרן: אני מניח שהוא יעשה שימועים בנושאים השונים עם השרים הרלוונטיים, וגם כוועדה נסייר בעכו, אולי נעשה את זה בצירוף שר או שניים אחרי שוועדת המשנה תמליץ על הדמות המרכזית שאיתה צריכים לעשות את הסיור.

מוחמד ברכה: שלוש הערות קצרות.

מוחמד ברכה: בנושא ועדת המשנה הייתי מציע שתיזום אפילו ועדה משותפת, שגם נציגים של ועדות אחרות, לפחות נציגים של ועדות כספים, רווחה וחינוך יהיו בוועדה הזאת, והראשות של הוועדה הזאת תהיה של ועדת הפנים.

מוחמד ברכה: אפשר לתחום את זה גם בזמן.

מוחמד ברכה: ועדת משנה רק במסגרת ועדת פנים זה טוב אבל זה לא מספיק.

מוחמד ברכה: חשוב שיהיו נציגים מכל הוועדות.

מוחמד ברכה: זה דבר אחד.

מוחמד ברכה: הערה אחרונה, אני מציע בכל זאת, או במסגרת הוועדה המשותפת או במסגרת ועדת המשנה או ועדת הפנים בכללותה, היושב-ראש יכריז שהוועדה תקיים סיור כדי לעמוד מקרוב על המצב.

יורי שטרן: אמרתי זאת.

דוד אזולאי: אני לא מסכים להצעת סיכום אחת, וזה שאנחנו מביעים דאגה מהמצב בעיר.

דוד אזולאי: אני קצת חושש מזה.

מוחמד ברכה: אנחנו מביעים דאגה ממצב העבריינות.

דוד אזולאי: מכל הדיון שלנו, הכותרת תהיה מצב הדאגה.

דוד אזולאי: זה פוגע בתדמית של העיר ומזה אני חושש.

דוד אזולאי: ידידי חבר הכנסת מוחמד ברכה, בעכו יש עדיין חצי כוס מלאה ואני לא יכול להסתכל רק על חצי הכוס הריקה.

דוד אזולאי: יש דברים שנעשים בעיר, יש פעולות מבורכות בעיר, והנה לך דוגמה.

דוד אזולאי: תראה איזו קבוצה נפלאה נמצאת כאן.

מוחמד ברכה: נגיד גם את זה.

מוחמד ברכה: נברך את כל הכוחות הבריאים בעיר שעושים וכו' וכו'.

דוד אזולאי: אני מקבל את הסיכום של היושב-ראש.

דוד אזולאי: אני חושב שהסיכום של היושב-ראש הוא נכון ובסדר.

ואסל טאהא: צריך להדגיש את עניין החינוך.

יורי שטרן: אני דיברתי על הנושא הזה.

יורי שטרן: על כל פנים, אנחנו מברכים את משטרת ישראל על כך שהיא בכוחות המוגברים, בעזרת משרד ראש הממשלה נכנסת לפעילות בעכו, אבל עם כל ההערות והדאגות שהבענו פה ואנחנו מצפים שבהמשך יהיו שינויים.

יורי שטרן: מי שאחראי על המעקב אחר השינויים ועל זירוז השינויים יהיה חבר הכנסת דוד אזולאי.

אדהם ג'מל: אפשר להוסיף בשם תושבי עכו שאנחנו גם מודים לחברי הכנסת על העשייה שעשו ובאמת הם עוזרים הרבה לעיר.

יורי שטרן: את זה אתם תוסיפו.